Nov cudesch da Rut Plouda

(lr)

Rut Plouda, oriunda da Tarasp, è ina scriptura contemporana fitg enconuschenta. Gia daditg s'ha ella fatg in excellent num sco liricra en il territori rumantsch. Il 1991 ha ella survegnì in premi da promoziun dal chantun Grischun. Dacurt è cumparì en la chasa editura Octopus in nov cudesch dad ella scrit en prosa lirica. "Sco scha nüglia nu füss" è ina collecziun da regurdientschas e siemis davart ses uffant mongoloid che è mort avant in per onns. In cudesch scrit a moda fitg subtila e fina che va sut la pel e che sa differenziescha tras ses stil e sia optica cumplettamain da la litteratura autobiografica ch'è oz uschè populara. Rut Plouda raquinta en la furma dal "jau" e discurra cun l'uffant en la furma dal "ti", sco sch'el vivess anc e pudess dar resposta.
Las passaschas concretas èn fitg raras en quest cudesch. E tuttina intervegnan las lecturas ed ils lecturs bler da la vita da quest mattatsch, da sia mamma e ses bab. Cun metafras, siemis ed associaziuns, in egl fitg exact, avert per ils pli pitschens detagls, reusseschi a Rut Plouda da laschar entrar ils lecturs en il mund fascinant dal mattatsch e d'als laschar participar in'urella a la vita da mintgadi da questa famiglia. Ella mussa chaussas ch'èn per blers forsa uschè evidentas, ch'ellas n'als dattan gnanc pli en egl. Da tristezza e malencurada, legria ed entusiassem na discurra ella betg, na dovra ella discurrer perquai ch'ella tutga il cor dals lecturs cun sia lingua poetica e fina, las frasas curtas e pregnantas che sa mantegnan fin a la fin dal cudesch e derasan in'atmosfera ruassaivla e paschaivla. Il fil cotschen che va tras il raquint e "l'ascher" che stat avant fanestra a dretg si, che è adina là, tuttina tge che capita, sch'i plova, naiva u dat sulegl, "sco scha nüglia nu füss". Ina ferma pitga l'entir onn ora. Savurs, colurs – "Eu n'ha jent il gelg da la tenda. Eir il gelg da las crisantemas sün teis vasche. Ed il gelg da I'auto da posta chi's ferma davant mai" -, tuns, moviments e midadas en la natira sveglian associaziuns e regurdientschas.
Adina puspè cumparan er episodas curtas da figuras ch'il mattatsch "giugava" gugent u ch'al stevan spezialmain a cor; ellas laschan dentant il lectur adina in pau en malsegirezza davart la realitad u la ficziun dals eveniments. Per exempel quella dal "Rai da I'Oriaint" en taila violetta e cun ina curuna d'aur che banduna la chasa e cloma en dals piertens da las chasas "Hola" e fa a savair a tuts ch'i saja naschì in uffant a Betlehem. Er sche la glieud na chapescha sia lingua, al envid'la da vegnir en a chaud e da seser giu in mument. U quella dal "bescher" che chamina tras las giassas da la vischnanca cun sia muntanera e lascha enavos las fatschas, ils mauns, las vuschs; il bescher che nun ha tema, perquai ch'el ha ses chaun, ses fieu e ses cuntè da satg... E cura ch'il mattatsch prenda la bartga e va ora sin il mar e na turna mai pli, statt'ins mal da betg avair conuschì quest giuven plain vita e siemis e da betg pudair vesair in mumentin cun ses egls e viver in per uras en ses mund.

Rut Plouda: "Sco scha nüglia nu füss", Chasa editura Octopus, Cuira 2000.